Boek: 'Die land brand en die koning lig 'n Bell's' | Maroela Media
Hierdie boek kon seker nie op 'n beter tyd verskyn het nie, want die vuur op baie plase wil maar nie gaan lê nie. Dit terwyl die ekonomie insink en dié in hoë posisies skynbaar rustig op die soustrein kuier.
Die boek handel dan juis oor gebeure van 'n anderste tyd – oor mense se ervarings tydens fase 5 tot 2 van die inperking. Elke leser sal hom- of haarself waarskynlik in een of meer van die karakters herken.
Wat sê ander skrywers:
Fourie se boek is 'n eerlike en opregte bestekopname van 'n vreemde tyd. Sy verwoord baie mense se ervarings van die grendeltyd, sonder pretensie en breedsprakigheid. – Dana Snyman
Menslik, genuanseerd, vermaaklik. – Corlia Fourie
Raakgevat in 'n lekker-lees trant. Die perfekte geskenkboek. – Dr. Gerhard Bothma
Susan Fourie, skrywer van die boek "Die land brand en die koning lig 'n Bell's" (Foto: Verskaf)
Om te skryf is vir Fourie tweede natuur. Reeds op hoërskool het sy pryse in 'n paar nasionale opstelwedstryde gewen. Sy het 'n BA-graad op Stellenbosch met Afrikaans en Frans as hoofvakke verwerf. Daarna is sy getroud met Koos Fourie – toe 'n finalejaar teologiestudent. In gemeentes was sy hoofsaaklik by kinderbediening betrokke. As ma van vyf was daar nie veel tyd vir skryf nie. Tog is haar eerste boek in 1981 gepubliseer en haar skryfwerk was hoofsaaklik religieus-opvoedkundige boeke. In 1999 het sy, op versoek van hulle kerk se jeugkommissie, die FXit-reeks vir gebruik in skole en Sondagskole begin opstel. Dit was 'n jarelange projek, wat sy eers in 2017 voltooi het. Daarna het sy kortverhale begin skryf, wat in tydskrifte soos rooirose, Vrouekeur en Huisgenoot verskyn het.